效東坡送顧子敦體送趙子功令資陽
作者：王灼
朝代：宋

paragraphs: 子功宗室雋，一柱屹蒼蒼。
投身冠蓋窟，所向率披猖。
宏論震俚耳，百川吸滿觴。
頗笑中壘尉，豈羨執戟郎。
胡爲學蠹魚，夢入編簡香。
作字擬羲獻，賦詩逼齊梁。
茲行宰劇邑，人謂挾風霜。
我言百里小，未得施寸長。
上司督租賦，文檄日一箱。
捫此空洞腹，餘事皆粃糠。
耆舊王與董，骨朽神不僵。
努力肥百姓，二子立道傍。